Video: Jou oë bluf jou ore‘n Skermskoot uit die video Moet liefs nie staat maak op jou gehoor om ŉ boodskap te verstaan nie! ŉ Studie aan die Universiteit van Kalifornië het bewys dat dit wat jy sien en hoor verskillende dinge is en jou sig ŉ merkwaardige invloed op dit wat jy hoor, kan hê. Prof. Lawrence Rosenblum, ŉ navorser van die Universiteit van Kalifornië, sê wat ons sien, oortref wat ons hoor. “Wat ons sien wanneer ons na iemand se gesig kyk, kan ŉ groot invloed hê op dit wat ons glo ons hoor wat die persoon sê. As ons dan ons oë toemaak, hoor ons weer die klank soos wat dit werklik is,” het hy vertel. Dié effek staan bekend as die McGurk-verskynsel en behels dat ŉ persoon byvoorbeeld die klank ‘fah’ sou hoor wanneer ŉ iemand sy mond op ŉ spesifieke manier vorm, ten spyte van die feit dat die werklike klank ‘bah’ is. Die effek is vernoem na Harry McGurk wat in 1976, in samewerking met John McDonald, ŉ artikel oor die verskynsel geskryf het. Rosenblum sê selfs al verstaan jy presies hoe dit werk, kan jy dit nie uitkanselleer nie. “Die effek is van toepassing op jou ongeag hoeveel jy daarvan weet. Ek bestudeer die effek al vir langer as 20 jaar en word elke keer nog gevang. Die spraakbrein neem daardie inligting in en dit maak nie saak wat anders van buite inkom nie,” het hy bygevoeg. Bron: Mentalfloss